קבוצות ילדים א' של מ.כ מזכרת בתיה זכתה בניצחון דרמטי 2:3, במשחק החוץ מול בית"ר נורדיה, שהצליחה לחזור מפיגור 2:0 – אך ספגה שער מאכזב לקראת סיומו של המשחק - שנערך בשעה לא הגיונית לכדורגל בגילאי ילדים.
קבוצת ילדים א' של מ.כ מזכרת בתיה זכתה ביום ראשון האחרון בניצחון שישי העונה – 2:3 במשחק החוץ מול הקבוצה העיקשת של בית"ר נורדיה, והיא נהנית מאחד המאזנים הטובים במחוז שפלה. עד כמה מצוקת המגרשים בבירת ישראל היא גדולה, תוכלו ללמוד מהנתון הבא: המשחק בין קבוצות ילדים א' של בית"ר נורדיה ומ.כ מזכרת בתיה – שזוכות לחסות מארגון "צו פיוס" לקירוב לבבות בחברה הישראלית, נערך ביום ראשון האחרון בשעת ערב מאוחרת ובמזג אוויר קר מאוד. שריקת הפתיחה למשחק הייתה בשעה 21:10, למרות שהשעה המקורית הייתה 20:20. שחקני מזכרת בתיה יצאו באזור השעה 23:00 בלילה לביתם והגיעו קרוב לשעה חצות, כל זאת שעות ספורות לפני שהם צריכים לקום ליום לימודים חדש.
מ.כ מזכרת בתיה, שמודרכת ע"י תמיר אביב – שמאמן במקביל את קבוצת נערים ג' של המועדון, נהנית ממאזן טוב יותר באופן משמעותי מבית"ר נורדיה – לא זכתה לחיים קלים מהיריבה. מזכרת בתיה התייצבה למשחק ללא מלך שעריה, מקס ריפשטיין - שכבש 11 שערים, אך הצליחה בכל זאת לזכות בכל הקופה. שער שכבש במהלך המחצית הראשונה ברק נחמיה, בשערו השישי העונה, העניק למזכרת בתיה יתרון 0:1 בתום המחצית הראשונה. במחצית השניה שער שכבש אבי סאלם (שער שני העונה) הכפיל את יתרונה של מזכרת בתיה ל-0:2. נורדיה הצליחה לחולל קאמבק, שערים שכבשו גלעד גלוברמן (שער שני העונה) ואיתי קוקה בשערו הראשון העונה, מחקו את יתרונה של מזכרת בתיה ויצרו שוויון 2:2. לקראת סיום המשחק העלתה מזכרת בתיה לעזרת ההתקפה את הבלם הראל גולדנברג, שגמל לקבוצתו עם שער שלישי העונה, שער ששווה ניצחון 2:3.
תמיר אביב, המאמן המנצח, אמר בסיום המשחק: "אני שמח שהצלחנו להחזיר את הניצחון בדקות המכריעות, לאחר שכמעט זה חמק לנו מהידיים. כעת אנו כבר עם הפנים למשחק הבא. הילדים עובדים קשה באימונים ואנחנו עושים הכל על מנת לקדם כל שחקן באופן אישי ולאחר מכן באופן קבוצתי. כך נמשיך לעבוד ולהנות".
במחזור הקרוב, בתקווה שמזג אוויר לא יגרום לשיבושים, מ.כ מזכרת בתיה תארח את מ.כ גן יבנה, בעוד ששחקני בית"ר נורדיה יתארחו אצל קבוצת "צו פיוס" של "האדומים" אשדוד.